**Sajtóközlemény**

**Kiadja**: Budapesti Metropolitan Egyetem   
Budapest, 2021-03-09

**A Coursera tananyagaival erősíti képzéseit a Budapesti Metropolitan Egyetem**

**Együttműködési megállapodást írt alá a Budapesti Metropolitan Egyetem és a Coursera globális online oktatási platform. A hároméves partnerség célja az egyetem angol nyelvű képzéseinek erősítése: a Metropolitan ezentúl a Coursera felületén elérhető, a világ vezető egyetemei és vállalatai által kínált digitális tartalmakat is beépíti kurzusaiba.**

A Coursera for Campus platformon keresztül a hallgatók több mint 4200 nemzetközi kurzushoz férnek majd hozzá a világ olyan vezető felsőoktatási intézményeitől és szervezeteitől, mint a Yale, a Pennsylvaniai, a Johs Hopkins és a Mitchigan egyetemek, a Hongkongi Tudományos és Műszaki Egyetem, az Imperial College London, az IBM, az AWS vagy a Google. A speciális kurzusok, tanfolyamok és vezetett projektfeladatok számos különböző tudományterületet ölelnek fel: a diákok tanulhatnak például programozást, biológiát, pszichológiát, de akár nyelvet is a Courserán.

*„A Coursera for Campus hozzáférésekkel angol nyelvű képzéseink hallgatói olyan magas minőségű tudástárhoz férnek hozzá, amely túlmutat a Metropolitanen tanult tárgyakon* – mondta el Kovács István Vilmos, a Budapesti Metropolitan Egyetem Nemzetközi Akadémiai Kapcsolatokért felelős rektorhelyettese. – *A hallgatók és oktatók szinte bármely tudományterületen bővíthetik ismereteiket, a különféle területeket pedig új módokon kapcsolhatják össze az órákon.”*

A Budapesti Metropolitan Egyetem évek óta használ digitális oktatási eszközöket, módszereket, a Coursera for Campus pedig kiegészíti és tovább erősíti az egyetem meglévő erőforrásait. Az oktatók zökkenőmentesen építhetik be a Coursera platform tananyagait saját tantervükbe, miközben a felületen saját projektfeladatokat és tanfolyamokat hozhatnak létre az egyetem hallgatói számára, amelyekről a felületen visszajelzést is kérhetnek.

*„Azon túl, hogy az online tananyagok kiegészítik meglévő kurzusainkat, maga a Coursera platform lehetőséget, felületet biztosít majd oktatóink saját digitális tartalmainak létrehozására is* – tette hozzá Dr. Bachmann Bálint, az intézmény rektora. – *A Coursera az együttműködés keretében módszertani és technikai segítséget nyújt a METU saját digitális tartalomgyártásához.”*

A Coursera kurzusok heti modulokra bontott videós és szöveges tananyagokból állnak, amely egységek végén a diákok maguk mérhetik fel tudásukat. A teljes kurzusokat elvégző hallgatók oklevelet kapnak ismereteikről, amely kiemelheti őket a munkaerőpiaci versenyben.

*„Megtiszteltetés számunkra, hogy a Budapesti Metropolitan Egyetemmel együttműködve integrálhatjuk a Coursera for Campus programot az intézmény angol nyelvű képzéseibe, és ezzel hozzásegíthetjük a magyar hallgatókat ahhoz, hogy a jövőbeli szakmájuk szempontjából releváns készségeket szerezzenek"* - mondta Anthony Tattersall, a Coursera kelet- közép-európaialelnöke.

A Coursera for Campus olyan akadémiai funkciókat is kínál, mint az online mentorálás vagy az automatizált plágiumfelismerés, amelyek a Metropolitan Egyetem oktatói számára támogatást jelenthetnek a digitális tartalmak átadásában, a hallgatók számára pedig hasznos segítség lehet az online oklevelek, bizonyítványok megszerzésében.

***A Budapesti Metropolitan Egyetemről***

A Budapesti Metropolitan Egyetem (METU) Magyarország legnagyobb magánkézben lévő felsőoktatási intézménye. A METU-n 2 karon, 4 fő képzési területen folyik képzés: kommunikáció, üzlet, turizmus és művészet. A folyamatosan bővülő magyar és angol nyelvű kínálatban jelenleg 32 alapszak, 34 mesterszak, 15 szakirányú továbbképzés és 7 felsőoktatási szakképzés közül választhatnak az egyetem iránt érdeklődők. A Metropolitannek jelenleg több mint 7000 hallgatója van, közel 900 külföldi diákkal a világ 110 országából.    
Az intézmény 2001 óta meghatározó és dinamikusan fejlődő szereplője a hazai felsőoktatásnak és immár a kelet-közép európai régiónak is. Jelenleg 5 kontinensen, közel 200 külföldi intézménnyel tart fenn partneri kapcsolatot.

2020-ban új kategóriát vezetett be az egyetem; az *Alkotóegyetem* egyaránt utal a piacon egyedülálló portfólió alapú képzési módszerre, az egyetem szakmai küldetésére és a METU hallgatói és oktatói közegének egyik leghangsúlyosabb jellemzőjére is. Az alkotóegyetem-koncepcióhoz vezető út egyik legfontosabb lépése a myBRAND portfólió alapú oktatási módszer 2018-as bevezetése volt.

A METU myBRAND oktatási módszertanával hazánkban elsőként alakította át oktatási modelljét a nemzetközi felsőoktatási trendekhez illeszkedő portfólió alapú képzési rendszerré. Oktatása folyamatosan megújuló módszerekre épül, amelyet nemzetközi tapasztalattal rendelkező oktatók és inspiratív, innovatív környezet támogat, ezzel felkészítve a hallgatókat a változó munkaerőpiaci igényekre hazai és nemzetközi szinten egyaránt.